|  |  |
| --- | --- |
| Dato | 24. august 2022 |
| Navn | Iben Søgaard |
| Email | ibs@medcom.dk |

Kommissorium for KL’s og MedComs fælles KKR-digitaliseringsnetværk

# Baggrund og formål

Der opstår løbende nye digitaliseringsbehov i kommunerne, og der er konstant digitaliseringsprojekter i gang. Det skaber behov for et forum, hvor kommunerne kan mødes direkte med KL og MedCom ift. kommunale behov og feedback. I nogle nationale projekter er det nødvendigt, at netværkets deltagere indgår som støtte i implementeringsopgaver. Andre gange er der behov for vidensdeling og sparring.

Formålet med netværket er således at skabe mulighed for at:

* Rejse emner samt sparre med KL og MedCom omkring kommunale digitaliseringsbehov og -projekter
* Sparring på tværs af kommuner
* Drøfte og koordinere ift. nationale digitaliseringsinitiativer og -projekter
* Være en aktiv part ifm. implementering af nationale digitaliseringsinitiativer og -projekter (FMK, FSIII, Samlet Patientoverblik og MedCom-meddelelser)

# Gruppens sammensætning

Deltagere i gruppen sammensættes på tværs af geografi og skal dække følgende 3 områder:

* Det organisatoriske samarbejde på tværs af sektorer via sundheds- og samarbejdsaftaler samt tværgående projekter
* Den it-tekniske del, erfaring og ressourceperson ift. kommunale systemer, især EOJ-system samt MedCom-standarder og MedCom-projekter
* Det socialfaglige område, da området er en del af flere nationale projekter og indgår i flere sundhedsaftaler

Hver region deltager med to personer, som repræsenterer sundhedsområdet, og en til to personer, som repræsenterer socialområdet. MedCom og KL deltager med én til flere repræsentanter.

Udpegning af medlemmer til KKR-digitaliseringsnetværket

Ved afgang af medlemmer fra gruppen foregår udpegning af nye medlemmer ved, at MedCom tager kontakt til det Fælleskommunale Sundhedssekretariat i pågældende region med oplysning om følgende:

* Hvem, der er stoppet i gruppen
* At der ønskes udpeget ny repræsentant
* Om repræsentanten skal repræsentere sundheds- eller socialområdet
* Henvisning til kommissorium
* Henvisning til MedComs hjemmeside, hvor mødemateriale kan ses

# Gruppens opgaver

Medlemmerne i netværket forventes at:

* Udveksle kommunale erfaringer om implementering og anvendelse i forhold til digitalisering på social- og sundhedsområdet
* Give sparring til MedCom og KL i konkrete projekter, herunder anvendelsesregler for fælleskommunale registre, ex. SOR
* Fungere som implementeringsstøttegruppe på det kommunale område i udvalgte nationale it-projekter
* Drøfte fælles kommunale synspunkter ift. samarbejdet med regionerne
* Orientere om seneste relevante centrale initiativer fra bl.a. MedCom, KL og sundhed.dk i bagland
* Bringe relevante problemstillinger videre til politisk drøftelse i KKR-kontaktrådene
* Mindst én kommunal repræsentant fra KKR-digitaliseringsnetværket, skal ligeledes være repræsenteret i MedComs overordnede koordineringsgruppe, hvor også Sundhedsdatastyrelsen, Danske Regioner, KL, PLO, Sundhed.dk og it-leverandørerne har repræsentanter

# Mødeaktivitet og afholdelse af udgifter

Der afholdes 3 møder om året. Møder, som har status af orientering og meget enkle dialogemner, kan afholdes som videomøder. Erfaringen er, at komplekse emner, operationel erfaringsudveksling samt opbygning og styrkelse af netværket kræver fremmøde. Repræsentanterne betaler selv for rejseomkostninger. MedCom finansierer forplejning, og møderne afholdes hos KL.